钦定古今图书集成/明伦汇编/氏族典/第144卷 > 元伟
## 钦定古今图书集成/明伦汇编/氏族典/第144卷 > 元伟

按《周书元伟传》：“伟字猷道，河南洛阳人也。魏昭成之
后。少好学，有文雅。弱冠授员外散骑侍郎。以侍从之
劳，赐爵高阳县伯。大统初，拜伏波将军、度支郎中，领
太子舍人。十一年，迁太子庶子，领兵部郎中。寻拜东
南道行台右丞。十六年，进位车骑大将军，仪同三司，
以魏氏宗室，进爵南安郡王，邑五百户。十七年，除幽”
州都督府长史。及尉迟迥伐蜀，以伟为司录。书檄文记，皆伟之所为。蜀平，以功增邑五百户。六官建，拜师
氏下大夫，爵随例降，改封淮南县公。孝闵帝践祚，除
晋公，护府司录。世宗初，拜师氏中大夫，寻除陇右总
管府长史，加骠骑大将军、开府仪同三司。保定二年，
迁成州刺史。伟政尚清静，百姓悦附。天和元年，入为
匠师中大夫，转司宗中大夫。六年，出为随州刺史，伟
辞以母老不拜，还为司宗。寻以母忧去职。建德二年，
复为司宗，转司会中大夫，兼民部中大夫，迁小司寇。
四年，以伟为使主，报聘于齐。是秋，高祖亲戎东讨，伟
遂为齐人所执。六年，齐平，伟方见释，高祖以其久被
幽絷，加授上开府。大象二年，除襄州刺史，进位大将
军。伟性温柔，好虚静，居家不治生业，笃学爱文，政事
之暇，未尝弃书。谨慎小心，与物无忤，时人以此称之。
后以疾卒。